Polisie krap kop oor lyke in uitgebrande huis | Netwerk24
Deur Kaydene Davids 08 April 2019 12:51
Niemand is nog aangekeer in verband met die moord op 'n bejaarde man en vrou wat oor die naweek dood in hul huis in Thaba Nchu in die Vrystaat gekry is nie.
Die man en vrou, onderskeidelik 74 en 71 jaar oud, is Saterdagmiddag in hul huis in die Moroka-nedersetting gevind toe brandweermanne na hul huis, wat in ligte laaie was, ontbied is.
'n Brand het Saterdag in die pakkamer van die Shoprite in Thaba Nchu uitgebreek. Foto: Trauma Response Africa
Sers. Martin Xuma, polisiewoordvoerder, sê die name van die oorledenes word op versoek van die familie weerhou.
Die vrou se lyk is in die uitgebrande kombuis gekry en die man is met kopwonde onder komberse in die sitkamer gevind.
Kledingstukke en komberse het oral in die huis rondgelê.
Die polisie het beslag gelê op 'n geel 20-liter-houer met petrol wat in die eetkamer gevind is en 'n knopkierie wat moontlik die moordwapen was.
* Die brandweer was Saterdag net ná 12:00 besig om 'n brand by die Shoprite in Thaba Nchu se pakkamer te blus toe hulle die oproep oor die huisbrand ontvang.
Sowat 25 brandweermanne en ses voertuie het van 12:19 af gespook om die brand in die pakkamer van vier verdiepings in bedwang te bring.
Shoprite het Maandag gesê 'n onafhanklike forensiese span ondersoek die oorsaak en omvang van die brand by die winkel en wanneer hulle weer hul deure in Thaba Nchu kan open.